Úradný vestník L 195 , 19/07/2001 S. 0058 - 0060



Rozhodnutie Komisie z 11. júla 2001, ktorým sa zriaďuje poradný výbor s názvom "Európske fórum pre energetiku a dopravu" (oznámené pod číslom dokumentu C(2001) 1843) (2001/546/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskych spoločenstiev, keďže: (1) Závery dopravnej rady z 20. septembra 2000 [1], ktoré vyzývajú Komisiu, aby bezodkladne predložila návrh na založenie európskeho fóra, ktoré v rámci Komisie bude zložené z predstaviteľov príslušného sektoru a bude skúmať všetky faktory ovplyvňujúce konkurencieschopnosť dopravy a prerokovávať štrukturálne prispôsobenie v tomto sektore; návrh by mal patrične zohľadniť sociálne, environmentálne a bezpečnostné ciele; (2) mandát poradného energetického výboru založeného podľa rozhodnutia Komisie č. 96/642/ES [2] z 8. septembra 1996 skončil vo februári 2001; (3) z hľadiska potreby poradného diskusného orgánu, vytvoreného z jednotlivcov kvalifikovaných na skúmanie širokého okruhu otázok súvisiacich s energetickou a dopravnou politikou, Komisia navrhuje založiť Európske fórum pre energetiku a dopravu; (4) vzhľadom na vzájomnú previazanosť energetickej a dopravnej politiky a potrebu ich navzájom zosúladiť je účelné a vhodné spojiť zástupcov energetiky a dopravy v jednom orgáne; (5) tento dialóg by mal Komisii umožniť sústredenie stanovísk ku každej iniciatíve Komisie v oblasti energetickej a dopravnej politiky a využiť stanoviská odborníkov monitorovacieho strediska; (6) by sa malo vytvoriť toto fórum, definovať jeho mandát a organizovať jeho správu, PRIJALA TOTO ROZHODNUTIE: Článok 1 1. Pri Komisii sa zriadi poradný výbor pod názvom "Európske fórum pre energetiku a dopravu", ďalej len "fórum". 2. Fórum je vytvorené z jednotlivcov kvalifikovaných na posudzovanie záležitostí týkajúcich sa energetiky a dopravy, ako aj vzájomného pôsobenia medzi týmito dvoma politikami. Skladá sa zo zástupcov operátorov/prevádzkovateľov, výrobcov a správcov sietí a infraštruktúr, dopravných užívateľov a energetických spotrebiteľov, odborových organizácií, združení na ochranu životného prostredia a bezpečnosť a akademického sveta. Článok 2 Poslanie 1. Komisia sa môže radiť s fórom o všetkých záležitostiach, ktoré sa týkajú energetickej a dopravnej politiky EÚ. 2. Fórum pôsobí ako monitorovacie stredisko pre energetickú a dopravnú politiku, najmä konkurencieschopnosti a štrukturálnych zmien v týchto odvetviach, pričom primerane zohľadní environmentálne, sociálne a bezpečnostné problémy. Tiež v prípade potreby skúma všetky aktuálne problémy, ktoré sa môžu vyskytnúť v oblasti energetiky a dopravy. 3. Fórum na žiadosť alebo z vlastného podnetu poskytuje Komisii stanoviská alebo správy. Na poradách fóra sa nehlasuje. Komisia môže stanoviť lehotu na predloženie všetkých stanovísk alebo správ, ktoré požaduje od fóra. Článok 3 Zloženie, menovanie 1. Fórum má 34 riadnych členov. 2. Rozdelenie členov je nasledovné: - deväť členov, ktorí zastupujú prevádzkovateľov (výrobcovia energetiky, cestní, námorní a leteckí nákladní dopravcovia, výrobný priemysel), - päť členov, ktorí zastupujú siete a infraštruktúry (plyn, elektrina, železnice, cesty, prístavy, riadenie letovej prevádzky), - sedem členov, ktorí zastupujú užívateľov a spotrebiteľov (dopravní užívatelia, spotrebitelia energetiky, riadenie dopytu), - šesť členov, ktorí zastupujú odborové organizácie, - päť členov, ktorí zastupujú organizácie životného prostredia a organizácie zodpovedné za bezpečnosť, najmä v oblasti dopravy, - dvaja členovia, ktorí zastupujú univerzity alebo "think tanks". 3. Vymenuje sa jeden náhradný člen za každého riadneho člena. Náhradný člen sa zúčastňuje na zasadaniach fóra alebo pracovnej skupiny len v prípade, že riadny člen nie je prítomný alebo sa na ňom nemôže zúčastniť. 4. Komisia vymenúva riadnych a náhradných členov fóra individuálne na základe objektívnych kritérií preukázanej kvalifikovanosti a skúseností. Vyžaduje sa od nich, aby Komisii predložili nezávislé stanovisko, ktoré nie je ovplyvnené zvonka. Majú dvojročné obnoviteľný mandát. 5. Po uplynutí mandátu ostávajú riadni členovia fóra a príslušní náhradní členovia vo funkcii dovtedy, kým nebudú vymenení alebo kým ich mandát nebude obnovený. 6. Mandát člena končí pred jeho uplynutím v prípade odstúpenia alebo smrti. V takom prípade sa člen nahradí na zostávajúci čas mandátu. 7. Za výkon služieb sa neposkytujú žiadne odmeny. 8. Výzva na podanie žiadostí o členstvo definovaná v článku 3 ods. 2 sa uverejní v Úradnom vestníku Európskych spoločenstiev, s výnimkou členov uvedených v štvrtej zarážke, v tomto prípade Komisia vyzve Európsku odborovú konfederáciu, aby menovala svojich zástupcov v oblasti energetiky a dopravy. Komisia vyberá členov na základe žiadostí, ktoré boli doručené na základe tejto výzvy. Výberové kritériá zohľadňujú kvalifikáciu a skúsenosti kandidátov, ich reprezentatívnosť a schopnosť prispieť do strategických diskusií a podporujú vyváženosť z hľadiska odborníkov z rôznych oblastí činnosti, z hľadiska pohlavia a z hľadiska geografického pôvodu. 9. Komisia uverejní informačný zoznam riadnych a náhradných členov v Úradnom vestníku Európskych spoločenstiev. Článok 4 Pracovné skupiny 1. Fórum môže zostaviť pracovné skupiny ad hoc pri plnení svojho poslania podľa článku 2. 2. Pracovné skupiny majú maximálne 11 členov. Článok 5 Odborníci Fórum môže pozvať každú osobu s osobitnou kvalifikáciou, ktorá je zahrnutá v zozname, aby sa zúčastnila na práci. Títo odborníci sa zúčastnia len na diskusiách o probléme, kvôli ktorému boli pozvaní. Článok 6 Predsedníctvo a výbor fóra 1. Fórum zvolí na dvojročné obdobie funkcie zo svojich členov jedného predsedu a štyroch podpredsedov, ktorí zastupujú jednotlivých prevádzkovateľov, užívateľov alebo spotrebiteľov, odborové organizácie a životné prostredie. Volí sa väčšinou z dvoch tretín prítomných členov. 2. Predseda a podpredsedovia, ktorých mandát skončil, zostávajú vo funkcii dovtedy, kým nie sú nahradení alebo kým sa neobnoví ich mandát. 3. Ak mandát predsedu alebo jedného z podpredsedov skončí, ich funkcia sa nahradí na zostávajúce obdobie v súlade s postupom uvedeným v odseku 1. 4. Výbor budú tvoriť predseda a podpredsedovia. 5. Výbor bude pripravovať a organizovať prácu fóra. 6. Výbor môže pozvať spravodajcov z každej pracovnej skupiny, aby sa zúčastnili na jeho zasadaniach. Článok 7 Služby sekretariátu Komisia poskytuje fóru, výboru a pracovným skupinám služby sekretariátu. Zástupcovia príslušných služieb sekretariátu sa môžu zúčastňovať na zasadaniach fóra, výboru a pracovných skupín. Článok 8 Stanoviská a správy Fórum predkladá svoje stanoviská a správy Komisii. Ak je požadované stanovisko alebo správu fórum prijaté jednomyseľne, fórum vypracuje spoločné závery, ktoré sa priložia k zápisnici zo zasadaní. Ak požadované stanoviská alebo správy fórum neprijme jednomyseľne, postúpi rozdielne názory Komisii. Komisia môže na internete uverejniť všetky správy, stanoviská a postupy fóra, ktoré nie sú dôverné. Článok 9 Zasadania 1. Fórum sa stretáva na ústredí Komisie na pozvanie Komisie. 2. Výbor sa schádza na podnet predsedu so súhlasom Komisie. 3. Členom fóra a odborníkom pozvaným podľa článku 5 sa hradia cestovné náklady a náklady na pobyt v súlade s ustanoveniami platnými v rámci Komisie. 4. Zasadania fóra a, ak je to možné pracovných skupín, organizuje Komisia na základe predchádzajúceho rozpočtového oprávnenia. Článok 10 Členovia fóra bez toho, aby boli dotknuté ustanovenia článku 287 dohody EK, nesmú vyzradiť žiadne informácie, ktoré získajú prostredníctvom svojej práce vo fóre alebo jeho pracovných skupinách, kde ich Komisia informuje o tom, že príslušný stanovisko alebo záležitosť sú dôverné. V tomto prípade sa môžu na zasadnutiach zúčastňovať len členovia fóra a zástupcovia Komisie. Článok 11 Preskúmanie Komisia si vyhradzuje právo zmeniť a upraviť podmienky tohto rozhodnutia na základe skúseností. Článok 12 Týmto sa zrušuje rozhodnutie 96/642/ES a z toho dôvodu aj rozhodnutie 98/134/ES. Článok 13 Nadobudnutie účinnosti Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. V Bruseli 11. júla 2001 Za Komisiu Loyola De Palacio podpredsedníčka [1] SI (2000) 816 z 21.9.2000. [2] Ú. v. ES L 292, 15.11.1996, s. 34 až 36 a rozhodnutie č. 98/134/ES z 3. februára 1998, ktorým sa menujú členovia tohto orgánu, Ú. v. ES L 36, 10.2.1998, s. 14. --------------------------------------------------